У маляўнічым мястэчку Лінэн на самым захадзе Ірландыі ў старым бацькоўскім доме жывуць два браты – Вален і Коўлмэн Конары. Жывуць так, як і тысячы людзей па ўсім свеце: дзень за днём жуюць чыпсы, глядзяць футбол і серыялы, жлукцяць цішком самагонку і з дзіцячай настойлівасцю спрачаюцца з нагоды самых простых і бязвінных рэчаў. Здзяцінелі? Так. І разам з імі цэлае пакаленне людзей, стан свядомасці якіх можна акрэсліць адным словам – інфантылізм.